Zeynalabdin İsgəndərov

**Zeynalabdin Əli oğlu İsgəndərov** () — Azərbaycan heykəltaraşı, Azərbaycan Rəssamlıq Akademiyasının dosenti, Azərbaycan Respublikasının əməkdar rəssamı (2006), Roma Rəssamlıq Akademiyasının "Fəxri professoru" (2015).

## Həyatı
Zeynalabdin İsgəndərov 1949-cu ildə Bakı şəhərində anadan olub. 1966–1970-ci illərdə Əzim Əzimzadə adına Bakı Rəssamlıq Məktəbinin Heykəltaraşlıq fakültəsində təhsil alıb. 1971–1977-ci illərdə V. İ. Surikov adına Moskva Dövlət Rəssamlıq İnstitutunda təhsilini davam etdirib. Təhsil illərində heykəltaraş Nikolay Tomskinin emalatxanasında çalışıb.

1977-ci ildə diplom işi kimi gildən "Bulaq başında" heykəlini hazırlayıb. Bu iş yüksək qiymətləndirilib, ilin diplom işi seçilib və o, təhsilini qırmızı diplomla başa vurub.

### Fəaliyyəti
1977-ci ildə Bakıya qayıtdıqdan sonra yaradıcılıq və pedaqoji fəaliyyətlə məşğul olub. Azərbaycan Dövlət İncəsənət İnstitutunda, daha sonra isə Azərbaycan Dövlət Rəssamlıq Akademiyasında dərs deyib. Uzun müddət heykəltaraşlıq sahəsində pedaqoji fəaliyyət göstərib.

### Ölümü
Zeynalabdin İsgəndərov 27 oktyabr 2021-ci ildə vəfat edib.

## Yaradıcılığı
2016-cı ildə Roma Papası Fransiskin portretini hazırlayaraq Vatikana göndərib. Bu işə görə ona rəsmi təşəkkür məktubu ünvanlanıb.

2017-ci ildə "NUR Art House" qalereyasında keçirilən "İsgəndərovlar" adlı sərgidə iştirak edib. 7–10 fevral 2019-cu ildə Azərbaycan bəstəkarı Qara Qarayevə və Azərbaycan mədəniyyətinə, incəsənətinə töhfə vermiş sənətkarlara həsr olunan "Xatirə günü: İnsan, Varlıq və Zaman" adlı sərgidə əsərləri nümayiş olunub.

2021-ci ildə Azərbaycan Milli İncəsənət Muzeyində Mikayıl Abdullayevin 100 illiyinə həsr olunmuş sərgidə onun müəllifi olduğu "Mikayıl Abdullayev" portreti sərgilənib.

## Əsərləri
* 1982-ci ildə Əli-Bayramlı şəhərində (indiki Şirvan) 7 metr hündürlüyündə bürüncdən hazırlanmış "Lenin" abidəsi ucaldılmışdır. Abidə Sovet İttifaqının dağılmasından sonra dağıdılmış və günümüzə gəlib çatmamışdır.
* 1991-ci ildə Leninqrad şəhərində Fətəli xan Xoyskinin şərəfinə monumental heykəl ucaldılmışdır. Sonradan abidə zədələnmişdir.
* Təbrizdə 6 şəhid generalın xatirəsinə ucaldılmış beton abidənin müəllifi olmuşdur.
* Onun yaradıcılığına "Səttar", "Namaz", "Külək", "Mütəffəkir", "Musiqiçi", "Bəşərin xilaskarı", "Tütünçü qadın", "Dahi", "Azadlıq", "Ölüm" və digər kompozisiyalar daxildir.
* Heykəltaraş Sara Qədimova, Lətif Kərimov, Mikayıl Abdullayev, Maral Rəhmanzadə, Leyla Bədirbəyli, Emin Sabitoğlu, Möhsün Sənani və başqa şəxslərin qəbirüstü abidələrini və barelyeflərini hazırlamışdır.

## Mükafatları və fəxri adları
* "Azərbaycan Respublikasının əməkdar rəssamı" fəxri adı — 29 dekabr 2006
* 2010-cu ildə İtaliyanın Fonte-Nova sənət mərkəzinin Romada təşkil etdiyi beynəlxalq heykəltaraşlıq simpoziumunda onun əsəri seçilmiş 13 iş arasında yer alıb və mükafata layiq görülüb.
* Romada keçirilən heykəltaraşlıq üzrə beynəlxalq simpoziumda mükafata layiq görülüb
* 2015-ci ildə Roma Rəssamlıq Akademiyasının fəxri professoru adına layiq görülüb.

* 3-cü dərəcəli "Əmək" ordeni — 16 oktyabr 2021

## İstinadlar

## Mənbə
* Zəhmətə verilən qiymət sənətdə yeni səhifələr açır 
* "Rəng, fırça, kətan qıtlığından əziyyət çəksəm də…

## Xarici keçidlər
* Azərbaycan rəssamlarına Azərbaycan Respublikasının fəxri adlarının verilməsi haqqında 29 dekabr 2006-cı il tarixli 1887 nömrəli Fərmanı
* Roma Papasının portretini yaradan soydaşımızhttp://medeniyyet.az/page/news/36497/Roma-Papasinin-portretini-yaradan-soydasimiz.html
* https://az.trend.az/azerbaijan/society/2553923.html
* https://www.bayraqdar.info/2021/12/23/mikayil-abdullayevin-100-illiyin%C9%99-h%C9%99sr-olunan-s%C9%99rgi/